โตโยต้าโหมออกหุ้นกู้ตุนเงินปล่อยกู้ซื้อรถ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — โตโยต้า ลีสซิ่ง โหม ออกหุ้นกู้ ปีนี้ระดมแล้วเฉียด 8,000 ล้าน รุกปล่อยสินเชื่อเช่าซื้อหลังอุตสาหกรรมรถยนต์โตกระฉูด
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า สำนักงานได้รับแบบแสดงรายการข้อมูล (ไฟลิง) เพื่อเสนอขายหุ้นกู้ของบริษัท โตโยต้า ลีสซิ่ง (ประเทศไทย) วงเงิน 4,000 ล้านบาท โดยหุ้นกู้อายุ 3 ปี และกำหนดจ่ายดอกเบี้ยให้กับผู้ลงทุนในอัตรา 3.08% ต่อปี กำหนดจองซื้อผ่านธนาคารกรุงเทพ ธนาคารกสิกรไทย และธนาคารซีไอเอ็มบี ไทย
ทั้งนี้ นับตั้งแต่ต้นปีถึงปัจจุบัน โตโยต้า ลีสซิ่ง ได้ระดมเงินจากการออกหุ้นกู้รวมเป็นเงิน 7,850 ล้านบาท โดยออกครั้งแรกเมื่อเดือน มี.ค. วงเงิน 2,150 ล้านบาท จ่ายดอกเบี้ย 3% และเมื่อเดือน มิ.ย. ออกวงเงิน 1,700 ล้านบาท จ่ายดอกเบี้ย 2.73%
สำหรับวัตถุประสงค์ในการออกหุ้นกู้เพื่อนำเงินไปชำระคืนเงินกู้ยืม เป็นเงินทุนในการขยายการให้บริการสินเชื่อเช่าซื้อและลีสซิง และใช้เป็นเงินทุนหมุนเวียนทั่วไป
ด้านแผนการชำระคืนหนี้หุ้นกู้ บริษัทจะใช้กระแสเงินสดจากการดำเนินงาน และ/หรือจากการจัดหาเงินทุนของบริษัท
นักวิเคราะห์ กล่าวว่า บริษัทที่ประกอบธุรกิจเช่าซื้อรถยนต์มีการระดมเงินด้วยการออกหุ้นกู้จำนวนมากนั้น น่าจะเป็นไปตามสภาพอุตสาหกรรมรถยนต์ของประเทศที่เติบโตมากอย่างชัดเจน และยังมีแนวโน้มสดใสต่อเนื่องในปีหน้า ซึ่งความต้องการซื้อรถที่เพิ่มขึ้นตามการขยายตัวทางเศรษฐกิจไทยและเศรษฐกิจโลก รวมถึงบริษัทผู้ผลิตต่างแห่ออกรถยนต์รุ่นใหม่ออกสู่ตลาด 
ล่าสุด สภาอุตสาหกรรมแห่งประเทศไทย (ส.อ.ท.) แถลงยอดการส่งออกรถยนต์สำเร็จรูปในเดือน ก.ค. 2553 ถือว่าขยายตัวสูงสุดในรอบ 22 ปี โดยมีจำนวนทั้งสิ้น 87,605 คัน เพิ่มขึ้น 139.65% เมื่อเทียบช่วงเดียวกันปีก่อน ขณะที่มูลค่าส่งออกอยู่ที่ 39,835.60 ล้านบาท ซึ่งมีคำสั่งซื้อเพิ่มขึ้นในทุกตลาด 
สำหรับยอดการผลิตเดือน ก.ค. มีทั้งสิ้น 145,771 คัน เพิ่มขึ้น 94.41% จากสัญญาณดังกล่าวทำให้เป็นไปได้สูงมากที่จะมีการปรับเป้าการผลิต รถยนต์ปีนี้ หากยอดการผลิตรถยนต์ยังอยู่ที่ระดับ 1.31.4 แสนคันต่อเดือน